ภาคเอกชน แนะแนวทางเร่งการฟื้นตัวและกระตุ้นการเติบโตทางเศรษฐกิจ เตรียมเสนอต่อที่ประชุมเอเปคช่วงปลายปีนี้
นายเกรียงไกร เธียรนุกุล ประธานสภาที่ปรึกษาทางธุรกิจเอเปค 2022 (ABAC) เปิดเผยว่า การประชุม ผู้แทน ABAC ครั้งที่ 3 ที่ประเทศเวียดนาม เมื่อช่วงปลายเดือนกรกฎาคม 2565 ได้ข้อสรุปเพื่อส่งมอบต่อที่ประชุมสุดยอดผู้นำเอเปค ที่จะจัดขึ้นในประเทศไทยในช่วงเดือนพฤศจิกายนนี้ โดยคณะทำงานเห็นตรงกันว่า จะเรียกร้องให้สมาชิกเอเปคมาร่วมบูรณาการทางเศรษฐกิจในระดับภูมิภาคที่ลึกซึ้งยิ่งขึ้น พร้อมสนับสนุนระบบการค้าตามกฎสากลและเร่งให้เกิดเขตการค้าเสรีเอเชีย-แปซิฟิก หรือ FTAAP อย่างเป็นรูปธรรม รวมทั้งต้องการให้เอเปคส่งเสริมสภาพแวดล้อมที่เอื้ออำนวยต่อการฟื้นตัวและการเติบโต ผ่านการสนับสนุนกลุ่ม MSMEs โดยเฉพาะในธุรกิจที่ผู้หญิงเป็นเจ้าของและธุรกิจของคนท้องถิ่น และการนำโครงสร้างพื้นฐานดิจิทัลมาใช้ นอกจากนี้ ยังเรียกร้องให้ยกระดับความเข้มข้น ในการผลักดันเรื่องความยั่งยืนทางด้านอาหารที่นำเทคโนโลยี และ BCG มาปรับใช้ โดยเพิ่มความพยายามขึ้นเป็นสองเท่า เพื่ออำนวยความสะดวกทางการค้าและยับยั้งข้อห้ามและข้อจำกัดต่างๆ ในการส่งออก และการร่วมมือข้ามพรมแดนระหว่างกันมากขึ้นในทุกภาคส่วนที่เกี่ยวกับระบบนิเวศอาหาร ซึ่งจะมีความสำคัญอย่างมากในอนาคตทั้งนี้ เสียงสะท้อนจากภาคธุรกิจ จะมีส่วนสำคัญในการกำหนดแนวทางความร่วมมือในระดับภูมิภาค ซึ่งมาจากความต้องการที่แท้จริงของผู้ที่มีบทบาทสำคัญในการขับเคลื่อนเศรษฐกิจในทุกระดับและจะเป็นแนวทางในการช่วยผลักดันให้เกิดการพัฒนาอย่างยั่งยืนในทุกภาคส่วนต่อไป